Document ID: 32007L0027

ДИРЕКТИВА 2007/27/ЕО НА КОМИСИЯТА
от 15 май 2007 година
за изменение на някои приложения към директиви на Съвета 86/362/ЕИО, 86/363/ЕИО и 90/642/ЕИО по отношение на максимално допустимите граници на остатъчни вещества от етоксазол, индоксакарб, мезосулфурон, 1-метилциклопропен, MCPA и MCPB, толилфлуанид и тритиконазол
(Текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 86/362/ЕИО на Съвета от 24 юли 1986 г. относно определянето на максимални количества на остатъци от пестициди във и върху зърнените култури (1), и по-специално член 10 от нея,
като взе предвид Директива 86/363/ЕИО на Съвета от 24 юли 1986 г. относно определянето на максимални количества на остатъци от пестициди във и върху храните от животински произход (2), и по-специално член 10 от нея,
като взе предвид Директива 90/642/ЕИО на Съвета от 27 ноември 1990 г. относно определянето на максимални количества на остатъци от пестициди във и върху някои продукти от растителен произход, включително плодове и зеленчуци (3), и по-специално член 7 от нея,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (4), и по-специално член 4, параграф 1, буква е) от нея,
като има предвид, че:
(1)
Следните съществуващи активни вещества са включени в приложение I към Директива 91/414/ЕИО: MCPA и MCPB съгласно Директива 2005/57/ЕО на Комисията (5), толилфлуанид съгласно Директива 2006/6/ЕО на Комисията (6), тритиконазол съгласно Директива 2006/39/ЕО на Комисията (7).
(2)
Следните нови активни вещества са включени в приложение I към Директива 91/414/ЕИО: етоксазол съгласно Директива 2005/34/ЕО на Комисията (8), мезосулфурон съгласно Директива 2003/119/ЕО на Комисията (9), индоксакарб съгласно Директива 2006/10/ЕО на Комисията (10) и 1-метилциклопропен съгласно Директива 2006/19/ЕО на Комисията (11).
(3)
Включването в приложение I към Директива 91/414/ЕИО на въпросните активните вещества беше извършено въз основа на оценката на предоставената информация относно предложената употреба. Информация, свързана с тази употреба, е предоставена от някои държави-членки в съответствие с член 4, параграф 1, буква е) от горепосочената директива. Наличната информация е преразгледана и е достатъчна, за да позволи установяването на определени максимално допустими граници на остатъчни вещества (МДГОВ).
(4)
Когато не съществуват МДГОВ на Общността или временни МДГОВ, държавите-членки установяват национални временни МДГОВ в съответствие с член 4, параграф 1, буква е) от Директива 91/414/ЕИО, преди да могат да бъдат разрешени препаратите за растителна защита, съдържащи тези активни вещества.
(5)
МДГОВ на Общността и нивата, препоръчвани от Codex Alimentarius, са установени и оценени според сходни процедури. Съществуват известен брой Codex МДГОВ за толилфлуанид и те са взети предвид. МДГОВ, базирани на Codex МДГОВ, са оценени с оглед на рисковете от употребата им за потребителите. Никакъв недопустим риск не бе открит при употребата на токсикологичните крайни параметри, базирани на проучванията, които са на разположение на Комисията.
(6)
Докладите за преглед на Комисията, които бяха подготвени за включването в приложение I към Директива 91/414/ЕИО на въпросните активни вещества, определят допустимата дневна доза (ДДД) и ако е необходимо, критичната референтна доза (КРД) за тези вещества. Излагането на потребителите през целия им живот на продукти, третирани с разглежданото активно вещество, е оценено в съответствие с процедурната практика на Общността. Взети са под внимание насоките, публикувани от Световната здравна организация (12) и становището на Научния комитет по растенията (13) за прилаганата методология. Беше изчислено, че предложените на тази основа МДГОВ не водят до надхвърляне на допустимата дневна доза или на критичната референтна доза.
(7)
За да се гарантира подходяща защита на потребителя срещу излагане на остатъчни вещества в резултат от неразрешени употреби на продукти за растителна защита, е важно да се определят временните МДГОВ за въпросните комбинации продукт/пестицид на долната граница на аналитично определяне.
(8)
Установяването на общностно ниво на временни МДГОВ не пречи на държавите-членки да определят временни МДГОВ, приложими за веществата, за които става дума, в съответствие с член 4, параграф 1, буква е) от Директива 91/414/ЕИО и с приложение VI към нея. За определяне на повечето от останалите употреби на съответните активни вещества периодът от четири години се счита за достатъчен. В края на този период временните максимално допустими граници на остатъчни вещества следва да станат окончателни.
(9)
Необходимо е следователно да бъдат променени МДГОВ, установени в приложенията към директиви 86/362/EИО, 86/363/EИО и 90/642/EИО, за да се осигури възможност за необходимото наблюдение и контрол върху забраната за тяхната употреба и за да се защитят потребителите.
(10)
Директиви 86/362/EИО, 86/363/EИО и 90/642/EИО следва да бъдат съответно изменени.
(11)
Мерките, предвидени в настоящата директива, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩАТА ДИРЕКТИВА:
Член 1
Директива 86/362/ЕИО се изменя в съответствие с приложение I към настоящата директива.
Член 2
Директива 86/363/ЕИО се изменя в съответствие с приложение II към настоящата директива.
Член 3
Директива 90/642/ЕИО се изменя в съответствие с приложение III към настоящата директива.
Член 4
1. Държавите-членки приемат и публикуват най-късно до 16 ноември 2007 г. законовите, подзаконовите и административните разпоредби, необходими, за да се съобразят с настоящата директива. Те съобщават незабавно на Комисията текста на тези разпоредби и таблицата на съответствието между тези разпоредби и настоящата директива.
Те прилагат тези разпоредби от 17 ноември 2007 г.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки съобщават на Комисията текстовете на основните разпоредби от националното законодателство, които те приемат в областта, уредена с настоящата директива.
Член 5
Настоящата директива влиза в сила на двадесетия ден след публикуването ѝ в Официален вестник на Европейския съюз.
Член 6
Адресати на настоящата директива са държавите-членки.
Съставено в Брюксел на 15 май 2007 година.

Labels: 17
20
0
3
6